**VILNIAUS LOPŠELIS – DARŽELIS**

**PIPIRAS**

**PRAKTINIAI PATARIMAI EKSTREMALIOS SITUACIJOS (KARO ATVEJU)**

Atsižvelgiant į vasario 23 dieną Rusijos paskelbtą karą Ukrainos valstybei, bei siekiant užtikrinti įstaigos tinkamą reagavimą į galimą karo grėsmę dalinamės šiais praktiniais patarimais reaguojant į galinčią susidaryti ekstremalią situaciją karo atveju.

***Bendrieji patarimai šeimoms besirengiant galimiems nelaimės atvejams:***

* Pasitarkite šeimoje, kaip elgtumėtės nelaimės atveju;
* Susitarkite, kaip veiksite, jeigu, nutikus nelaimei, visi būsite skirtingose vietose;
* Susitarkite, kaip pasirūpinsite mažais, senais ir negalią turinčiais šeimos nariais;
* Numatykite, kur susitiksite su šeimos nariais, jeigu, nutikus nelaimei, reikės staiga palikti namus ir visi būsite skirtingose vietose;
* Numatykite dvi šeimos narių susitikimo vietas: vieną – lauke, kitą – pas jums artimus žmones;
* Įsidėmėkite susitikimo vietų adresus ir artimų žmonių telefonus;
* Iš anksto pasidomėkite, kur yra artimiausi kolektyvinės apsaugos statiniai, kuriuose ekstremaliųjų situacijų ar karo metu bus galima pasislėpti (šie statiniai pažymėti specialiuoju ženklu –lygiakraščiu mėlynu trikampiu oranžinio fono kvadrate, apibrėžtame mėlynos spalvos rėmeliu);
* Pagalvokite, kaip pasirūpinsite augintiniais.

***Aktuali informacija įstaigai, siekiant apsaugoti vaikus ir kitus asmenis, atvykstančius į įstaiga kaip į kolektyvinės apsaugos statinį karinės atakos atveju:***

**Veiksmai išgirdus kaukiančią sireną:**

* Įsijunkite radiją arba televizorių ir išklausykite informaciją bei rekomendacijas;
* Griežtai laikykitės rekomendacijų;
* Būkite įsijungę LRT radijo ir (arba) LRT televizijos programas;
* Laukite tolesnių nurodymų.

**Informacija teikiama paskelbus gyventojų evakavimą:**

* per kiek laiko privalote išvykti iš nesaugios teritorijos;
* kaip bus evakuojami gyventojai, neturintys savo transporto;
* kur yra jų evakavimo punktai (gyventojų surinkimo punktai);
* kur yra tarpiniai gyventojų evakavimo punktai (jeigu reikia);
* kur reikia evakuotis ir kur yra gyventojų priėmimo punktai (tiems, kurie evakuojasi savo transportu);
* ką pasiimti;
* kokių saugumo priemonių imtis prieš paliekant namus;
* kokiais keliais (evakavimosi maršrutais) vykti.

**Kaip rūsį paversti slėptuve:**

* Geriausiai tinka rūsiai betoninėmis perdangomis, tvirtomis sienomis;
* Sukalkite tvirtas plačias lentynas ir pastatykite jas palei sieną. Prireikus lentynos daiktams sudėti gali būti panaudotos kaip suolai ar gultai;
* Iš anksto numatykite antrą išėjimą iš rūsio, jeigu yra galimybė, jį įsirenkite;
* Rūsyje įsirenkite vėdinimo angą. Numatykite ir papildomą ventiliaciją – tinka apie 150 mm skersmens vamzdis. Pagalvokite, kaip greitai galėsite jį pritaikyti;
* Jeigu rūsyje turite krosnelę, išveskite dūmtraukį į lauką, o grindis po krosnele, kad apsisaugotumėte nuo gaisro, išklokite plytomis, uždenkite betonine plokšte ir pan;
* Rūsio grindis išklokite lentomis ar medžio plokštėmis, tai padės sulaikyti šilumą;
* Jeigu rūsys su langais, rūsio langus iš išorės uždenkite smėlio pripiltais maišais, kad po sprogimo į vidų nepatektų skeveldrų;
* Atsineškite į rūsį nešiojamąją viryklę (dujinę), žibalinę lempą;
* Rūsyje laikykite dalį atsargų (vandens, maisto), šiltų drabužių, būtinųjų reikmenų;
* Vandeniui laikyti turėkite 40 l talpos bidoną ar kitą talpyklą;
* Iš anksto nuspręskite, kurioje vietoje įrengsite tualetą (galima naudoti kibirą su dangčiu);
* krosneles reikėtų pastatyti šalia rūsio langų, o dūmtraukius išvesti pro langus (krosnelės atliks ir apšvietimo funkciją);
* jeigu įmanoma, rūsio patalpas pritaikyti taip, kad būtų galima išskirstyti jas į: bendrąsias patalpas, maisto gaminimo patalpas ir tualeto patalpas;
* sunešti čiužinius, kėdes ir kitus daiktus, kuriuos galima naudoti miegojimui, poilsiui, kitiems patogumams užtikrinti.

***Patarimai dėl atsargų ir daiktų:***

* Geriamojo vandens turėtų būti bent po 3 litrus kiekvienam asmeniui;
* Pasirūpinti, kad slėptuvėje būtų kiek įmanoma daugiau pirmosios medicinos pagalbos reikmenų;
* Pasirūpinti nuolat vartojamų vaistų atsargomis, jei tai padaryti objektyviai įmanoma;
* negendančios maisto atsargos trims dienoms (mėsos, žuvies, daržovių ir vaisių konservai, konservuotos sultys, pienas, sausos sriubos, vytintas ir džiovintas maistas, cukrus, druska, makaronai, kruopos, riešutai, džemas, sausainiai, ledinukai, šokoladas, kava, arbata ir pan.);
* nešiojamasis radijo ar televizijos imtuvas su atsarginiais elementais;
* nešiojamasis žibintas su atsarginiais elementais;
* signalinės priemonės;
* mobilieji telefonai ir jų krovikliai.

***Veiksmai, pasirodžius priešiškiems kariams:***

* Stenkitės išlikti ramus;
* Bandykite išsiaiškinti, kas vyksta, ir tik tuomet spręskite, ką daryti.
* Jeigu matote kieme kareivius, nesiartinkite prie jų – būdami šalia galite tapti taikiniu ar atsitiktinės kulkos auka.
* Nepasiduokite pagundai pasižiūrėti į karinę techniką, ginklus ar ginkluotus žmones iš arčiau – smalsuoliai gali būti palaikyti šnipais.
* Neleiskite vaikų į gatves – jie smalsūs: gali patekti po tanko vikšrais, rasti sprogmenį ir kt.
* Neprovokuokite priešo kareivių juos atvirai filmuodami ir fotografuodami.
* Kalbėdami su ginkluotu žmogumi, nelaikykite rankų kišenėse, nedarykite staigių judesių.
* Nesiginčykite su žmogumi, kurio rankose ginklas.
* Jei į jūsų patalpas įėjo ginkluoti žmonės ir ketina juose įsikurti, išeikite iš patalpų – vykite į artimiausią kolektyvinės apsaugos statinį ar kreipkitės į savivaldybę arba bendruoju pagalbos numeriu 112.

***Ką daryti aidint šūviams ar vykstant susišaudymui:***

* Jeigu pasigirdus šūviams esate lauke, nebėkite – tuoj pat griūkite ant žemės ir rankomis prisidenkite galvą. Griūkite ten, kur stovite, neieškokite švaresnės vietos.
* Kol aidi šūviai, stenkitės kuo labiau prisispausti prie žemės, o, jiems nutilus, šliaužkite į patikimesnę vietą (požeminę perėją, rūsį, pirmą pastato aukštą, griovį, už šiukšlių konteinerio ir pan.).
* Pasigirdus šūviams ar vykstant susišaudymui netoliese, nesiartinkite prie langų; išjunkite šviesą ir pasitraukite į patalpą be langų (vonios kambarys, sandėliukas, rūsys).
* Jeigu pasigirsta susišaudymo garsai ir jūsų esamoje vietoje nesaugu, eikite į artimiausią kolektyvinės apsaugos statinį, kur jums bus suteiktas prieglobstis ir pagalba.